Og det er mere end dobbelt så meget, som priserne i samfundet generelt er steget i samme periode, viser tal fra Danmarks Statistik.

- Vi ser, at de godkendte lejer stiger forholdsvis kraftigt, påpeger Morten Skak, lektor ved Syddansk Universitet og ekspert i boligøkonomi.

- Så selvom vi har beskyttelse i form af vores huslejereguleringen, så forhindrer det altså ikke, at vi har en kraftigere udvikling i huslejeniveauet, forklarer eksperten.

Kontorchefen for Københavns huslejenævn, Anette Lund Hansen, har ikke ønsket at udtale sig om sagen eller udviklingen generelt.

Lov gør stigninger mulige

Ifølge lektor Morten Skak er det lovgivningen, som tillader, at huslejenævnene godkender stadig højere huslejer for renoverede lejligheder. En bestemmelse i loven gør, at de lejligheder, der ellers er omfattet af lovgivningen, ofte kan stige ligeså meget, som nye lejligheder, der er undtaget fra reguleringerne i loven. Altså ligesom lejligheder hvor huslejen er sat frit efter markedet.

Derfor stiger huslejerne Som hovedregel er alle lejligheder bygget før 1992 er omfattet af boligreguleringsloven. Efter den kan lejere klage over husleje til deres huslejenævn. Lejligheder, som er renoveret, bliver ofte vurderet efter hvad andre lignende lejligheder koster. I loven kaldet ”det lejedes værdi”. Huslejen må ikke ”væsentligt” overstige ”det lejedes værdi”, ifølge lovens §5 stk. 2. Men ordet ”væsentligt” åbner op for, at nævnene kan tillade husleje som er 5-10 procent højere end normalt, lyder kritikken. Udlejeren kan dog ikke hæve huslejen for den enkelte lejer, men når en ny lejer flytter ind. Der er ikke noget i loven som fastsætter, hvor meget huslejen generelt må stige. Men for hver afgørelse, som godkender en 5-10 procents forhøjelse, stiger sammenligningsgrundlaget, og dermed stiger også niveauet for hvad udlejer næste gang kan kræve i husleje.

- Lejeloven beskytter ikke lejeniveauet, så det holdes under markedslejen. På sigt vil det komme til at flyde op og komme til at ligne markedslejen. Det beskytter kun den enkelte lejer fra at få en eksorbitant forhøjelse af sin leje, påpeger Morten Skak.

Lejere: Hul i loven

Problemet er, at der er et hul i loven, mener Claus Højte, direktør i Lejernes Landsorganisation i København.

- Boligreguleringen burde lægge en dæmper på lejerne, så alle kan være med. Men det der i virkeligheden sker, er, at lejepriserne faktisk følger ejerboligmarkedet i København og Aarhus. Det vil sige, at lejen i virkeligheden er eksploderet, mener Claus Højte.

Han mener, udviklingen skubber folk med lavere indkomster ud af København og de andre større byer.

- Det kan man kun, fordi der er bolignød. Og vi har lige præcis en lovgivning, som skulle sikre, at det her ikke skete, når der kom boligmangel. Så lovgivningen virker desværre ikke, mener han.

Ifølge Claus Højte holder de store investorer, der ejer mange ejendomme, øje og orienterer sig efter hvad bliver der godkendt i huslejenævn. Og derfor får afgørelserne betydning for hele boligmarkedet.

Men er det ikke naturligt, at huslejerne i København stiger, når der også er stigende interesse for at bo i København? - Jo, selvfølgelig, men huslejen skal følge den almindelige prisudvikling. Problemet er, at den stigning vi har set langt, langt overstiger forbrugerprisernes stigning. Det er virkelig tændt af her, siger Claus Højte.

Minister afviser problem

Boligminister Ole Birk Olesen har ikke ønsket at medvirke i et interview. Men han skriver i en mail, at boligpriserne også er steget meget i perioden.

- Hvis man sammenholder lejeboligmarkedet i København med ejerboligmarkedet, vil man også se, at ejerboligerne i den samme periode har haft væsentligt højere prisstigninger, påpeger Ole Birk Olesen fra Liberal Alliance.

Samtidig understreger han, at udlejerne ikke uden videre kan hæve huslejen for den enkelte lejer.

- Huslejestigningerne finder kun sted i forbindelse med genudlejning af boligerne. Så der er altså ikke tale om, at man som lejer af en lejebolig skal frygte en pludselig huslejestigning, skriver Ole Birk Olesen.

Par anker afslag